ส่วนที่ 1

ข้อมูลสรุป (Executive Summary)

กลุ่มบริษัทประกอบด้วยบริษัท ฐิติกร จำกัด (มหาชน)
ดำเนินธุรกิจให้เช่าซื้อรถจักรยานยนต์และรถยนต์ ในเขตกรุงเทพฯ,
ปริมณฑลและต่างจังหวัดในทุกภูมิภาคของประเทศไทย บริษัทถือหุ้นร้อยละ 99.99 ในบริษัท
ซี.วี.เอ. จำกัด ซึ่งดำเนินธุรกิจให้เช่าซื้อรถจักรยานยนต์ และถือหุ้นร้อยละ 99.99 ในบริษัท
ชยภาค จำกัด
ซึ่งดำเนินธุรกิจให้เช่าซื้อรถยนต์ในเขตกรุงเทพฯและปริมณฑลรวมถึงต่างจังหวัดในบางพื้นที่ ปี 2550
กลุ่มบริษัทให้เช่าซื้อรถจักรยานยนต์ใหม่ต่อรถจักรยานยนต์มือสองในสัดส่วนร้อยละ 89 ต่อร้อยละ 11
และให้เช่าซื้อรถยนต์ใหม่ต่อรถยนต์มือสองในสัดส่วนร้อยละ 19 ต่อ ร้อยละ 81

กลุ่มบริษัทดำเนินธุรกิจให้เช่าซื้อรถจักรยานยนต์และรถยนต์มานาน 35 ปี
ปัจจุบันมีส่วนแบ่งการตลาดร้อยละ 25.75
ซึ่งเป็นอันดับหนึ่งของธุรกิจเช่าซื้อรถจักรยานยนต์ในเขตกรุงเทพฯและปริมณฑลติดต่อกันมาเป็นปีที่ 25
ทั้งนี้กลุ่มบริษัทมีเครือข่ายของพันธมิตรทางธุรกิจ 725 แห่ง และเจ้าหน้าที่สินเชื่อกว่า 400
คนประจำอยู่ในเขตพื้นที่ที่ให้บริการ ส่งผลให้เกิดความรวดเร็วในการอนุมัติสินเชื่อให้แก่ลูกค้า
จากการดำเนินธุรกิจเช่าซื้อรถจักรยานยนต์และรถยนต์มาเป็นเวลานานทำให้กลุ่มบริษัทมีระบบฐานข้อมูลลูกค้าเช่าซื้อขนาดใหญ่เป็นของตนเอง
โดย ณ 31 ธันวาคม 2550 กลุ่มบริษัทมีลูกค้าจำนวนเกือบ 200,000
รายและมีฐานข้อมูลประวัติลูกค้าไม่เกิน 10 ปี กว่า 1,000,000 ราย นอกจากนี้
กลุ่มบริษัทยังมีความสัมพันธ์ที่ดีกับพันธมิตรทางธุรกิจนับแต่ก่อตั้งบริษัท
รวมถึงเป็นที่ยอมรับในเรื่องความซื่อตรง
ในการให้บริการโดยได้รับความไว้วางใจจากลูกค้าและสถาบันการเงินตลอดมา
ในส่วนของช่องทางการชำระเงินกลุ่มบริษัทได้นำระบบใบแจ้งเตือนการชำระเงินและระบบ Bar
Code มาใช้อำนวยความสะดวกแก่ลูกค้า โดยเฉพาะการชำระเงินผ่านระบบธนาคาร, Counter
Service ที่กระจายอยู่ทั่วประเทศ
ซึ่งถือได้ว่าสิ่งที่กล่าวมาทั้งหมดเป็นจุดเด่นที่ส่งผลให้กลุ่มบริษัทได้เปรียบคู่แข่งขันในการดำเนินธุรกิจ
และกลุ่มบริษัทมีเป้าหมายที่จะขยายบัญชีสินเชื่อเช่าซื้อให้เติบโตอย่างต่อเนื่องโดยการขยายสาขาเพิ่มขึ้นในเขตภาคกลาง
ภาคเหนือ ภาคตะวันออกเฉียงเหนือ และภาคใต้ทั้งนี้ ณ 31 ธันวาคม 2550
กลุ่มบริษัทมีจำนวนสาขาทั้งสิ้น 70 สาขา ครอบคลุม 39 จังหวัดทั่วทุกภาคของประเทศ

ผลการดำเนินงานของกลุ่มบริษัท รายได้รวมปี 2550 เท่ากับ 2,324.7 ล้านบาท เพิ่มขึ้น 8.0 %
จาก 2,151.5 ล้านบาทในปี 2549 เกิดจากการเพิ่มขึ้นของรายได้เช่าซื้อรถจักรยานยนต์
และรายได้อื่นๆ ในส่วนของหนี้สูญรับคืน และรายได้ค่าธรรมเนียม
ส่วนรายได้เช่าซื้อรถยนต์ลดลงจากการชะลอการปล่อยสินเชื่อ ด้านค่าใช้จ่ายรวม ปี 2550 เท่ากับ
1,809.6 ล้านบาท เพิ่มขึ้น 7.9 % จาก 1,677.0 ล้านบาทในปี 2549
สาเหตุหลักมาจากการเพิ่มขึ้นของค่าใช้จ่ายในการบริหารที่ปรับตัวเพิ่มขึ้นจากการแข่งขันที่เพิ่มสูงขึ้นมาก
และค่าใช้จ่ายด้านบุคคลากรจากการขยายสาขาของธุรกิจ อย่างไรก็ตาม
กลุ่มบริษัทมีกำไรสุทธิเพิ่มขึ้น โดยกำไรสุทธิปี 2550 เท่ากับ 287.9 ล้านบาท เพิ่มขึ้น 15.3 %
จาก 249.7 ล้านบาทในปี 2549

ฐานะทางการเงินของกลุ่มบริษัท ณ.วันที่ 31 ธันวาคม 2550 บริษัทมีสินทรัพย์รวม 5,424.4
ล้านบาท ลดลง 0.6 % จาก 5,457.6 ล้านบาทในปี 2549
เกิดจากการลดลงของลูกหนี้เช่าซื้อรถยนต์
ซึ่งเป็นผลมาจากนโยบายการชะลอการปล่อยสินเชื่อรถยนต์
ซึ่งมีความเสี่ยงสูงและให้ผลตอบแทนน้อยกว่ารถจักรยานยนต์ มีหนี้สินรวม 2,889.5 ล้านบาท ลดลง
5.6 % จาก 3,060.6 ล้านบาทในปี 2549 จากการชำระคืนเงินกู้ยืมสถาบันการเงิน
มีส่วนของผู้ถือหุ้นรวม 2,534.9ล้านบาท เพิ่มขึ้น 5.7 % จาก 2,397.1 ล้านบาทในปี 2549
จากผลกำไรสุทธิของกลุ่มบริษัท หลังจากหักเงินปันผลจ่ายแล้ว

การดำเนินธุรกิจเช่าซื้อมีปัจจัยความเสี่ยงที่สำคัญ ได้แก่
ความเสี่ยงด้านการเงินเนื่องจากรายได้หลักเป็นดอกเบี้ยรับจากการให้สินเชื่อ
ซึ่งถูกกำหนดเป็นอัตราดอกเบี้ยไว้คงที่ตลอดอายุสัญญา แต่ดอกเบี้ยเงินกู้ยืมมีแนวโน้มสูงขึ้น
เพื่อเป็นการป้องกันความเสี่ยงที่จะเกิดขึ้น บริษัทจึงหาแหล่งเงินทุนที่เหมาะสมกับสภาวะการณ์โดย
ในปี 2548 บริษัทได้ขายหุ้นกู้ให้แก่ผู้ลงทุนสถาบันจำนวน 745 ล้านบาท อัตราดอกเบี้ย 4.2% และ
4.8% โดยมีอายุหุ้นกู้ 2 ปี และ 3.5 ปี ตามลำดับ ซึ่ง ณ.ปี 2550
คงเหลือหุ้นกู้ที่ยังไม่ครบกำหนดไถ่ถอนจำนวน 200 ล้านบาท
บริษัทจึงได้เจรจากับสถาบันการเงินเพื่อทำสัญญาเงินกู้ระยะยาวเพิ่มเติมในปี 2550 จำนวน 600
ล้านบาทอัตราดอกเบี้ยคงที่ เป็นระยะเวลา 3 ปีและ 3.5 ปี ตามลำดับ
ซึ่งจะสอดคล้องกับอายุการให้สินเชื่อเช่าซื้อโดยเฉลี่ยแก่ลูกค้าใหม่
เป็นการลดความเสี่ยงจากการผันผวนของอัตราดอกเบี้ยได้ในระดับหนึ่ง
ทั้งนี้บริษัทได้ให้ความสำคัญกับการบริหารความเสี่ยงอย่างเหมาะสม
ตามที่ได้เปิดเผยแล้วในหัวข้อปัจจัยความเสี่ยงโดยคำนึงถึงประโยชน์สูงสุดของผู้ถือหุ้นเป็นหลักและถูกต้องตามหลักการกำกับดูแลกิจการที่ดี
ตามแนวทางที่ตลาดหลักทรัพย์แห่งประเทศไทย(ต.ล.ท.)
และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กำหนดไว้